Številka: 10101-1/2021/3

Datum: 28. 1. 2021

**IZHODIŠČA ZA POGAJANJA Z REPREZENTATIVNIMI SINDIKATI JAVNEGA SEKTORJA GLEDE SPREMEMBE IZPLAČILNEGA DNEVA ZA PLAČE PRI PRORAČUNSKIH UPORABNIKIH S PREDLOGOM ANEKSA H KOLEKTIVNI POGODBI ZA NEGOSPODARSKE DEJAVNOSTI V REPUBLIKI SLOVENIJI**

**I. Izhodišča za pogajanja z reprezentativnimi sindikati javnega sektorja glede spremembe izplačilnega dneva za plače pri proračunskih uporabnikih**

Po veljavni ureditvi se plače v javnem sektorju izplačujejo upoštevajoč v kolektivnih pogodbah dejavnosti in poklicev določene datume izplačilnih dni. Z Aneksom h kolektivni pogodbi za negospodarske dejavnosti v Republiki Sloveniji (Uradni list RS, št. 34/93), ki je bil objavljen v Uradnem listu Republike Slovenije št. 12/1994 z dne 4. 3. 1994 (v nadaljnjem besedilu: Aneks h KPND), je bilo dogovorjeno, da se izplačilni dan v dejavnostih, kjer so do podpisa navedenega aneksa izplačevali plače v tekočem mesecu, postopno prenese v naslednji mesec, vendar s skupnim zamikom največ petih dni.

Upoštevaje navedeno Komisija Vlade Republike Slovenije za administrativne zadeve in imenovanja (v nadaljnjem besedilu: KAZI) vsako leto sprejme sklep o določitvi izplačilnih dni za plače zaposlenih v državnih organih in javnih zavodih, in sicer z določitvijo izplačilnega dneva na datum petega v mesecu za pretekli mesec.

Na področjih posameznih dejavnosti so s področnimi kolektivnimi pogodbami opredeljeni tudi drugačni izplačilni dnevi (npr. Kolektivna pogodba za dejavnost zdravstva in socialnega varstva, Kolektivna pogodba za raziskovalno dejavnost, Kolektivna pogodba za zdravnike in zobozdravnike idr.), in sicer na datum 10. ali 15. v mesecu za pretekli mesec. Pri teh dejavnostih se glede izplačilnega dneva torej uporabljajo datumi, ki jih določajo te kolektivne pogodbe in   
ne KPND.

Zlasti pri proračunskih uporabnikih, za katere se glede izplačilnega dneva uporablja KPND (to je peti v mesecu za pretekli mesec) se v praksi ugotavlja, da so zaradi zgodnjega datuma obračuna plač za pretekli mesec izredne obremenitve računovodskih in kadrovskih služb v dneh pred izplačilom, pogosto pa tudi izplačila plač in povračil ne odražajo dejanskega rednega dela v preteklem mesecu, temveč pozneje sledijo poračuni zaradi dejanske prisotnosti oziroma odsotnosti zaposlenih.

S to problematiko se je ukvarjal tudi Strateški svet za debirokratizacijo in tudi predlagal spremembo izplačilnega dneva na 15. v mesecu.

Glede na navedeno Vlada Republike Slovenije z namenom spremembe izplačilnega dneva za plače pri proračunskih uporabnikih sindikalni strani predlaga Aneks h Kolektivni pogodbi za negospodarske dejavnosti v Republiki Sloveniji, s katerim se zasledujeta naslednja cilja:

* odprava administrativnih ovir, povezanih z obračunom plač in nadomestil plač, ter
* razbremenitev služb za obračun plač v dneh neposredno pred izplačilnim dnem.

Identična ureditev izplačilnega dneva se predlaga tudi za dejavnosti in poklice, katerih kolektivne pogodbe oziroma aneksi določajo izplačilni dan drugače kot Aneks h KPND.

**II. Predlog Aneksa h Kolektivni pogodbi za negospodarske dejavnosti v Republiki Sloveniji**

**A N E K S**

**h Kolektivni pogodbi za negospodarske dejavnosti v Republiki Sloveniji**

**1. člen**

**[(namen sklepanja)](https://www.uradni-list.si/glasilo-uradni-list-rs/vsebina/2018-01-3867/" \l "(namen sklepanja))**

S tem aneksom se spreminja izplačilni dan plač in nadomestil plač ter določa izplačilni dan regresa za letni dopust za leto 2021.

**2. člen**

**[(prenehanje veljavnosti)](https://www.uradni-list.si/glasilo-uradni-list-rs/vsebina/2018-01-3867/" \l "(namen sklepanja))**

Črta se 2. člen Aneksa h kolektivni pogodbi za negospodarske dejavnosti (Uradni list RS,   
št. 34/93), objavljen v Uradnem listu Republike Slovenije št. 12/1994 z dne 4. 3. 1994.

**3. člen**

**(izplačilo regresa)**

Regres za letni dopust za leto 2021 se javnim uslužbencem izplača 4. junija 2021.

**[KONČNI DOLOČBI](https://www.uradni-list.si/glasilo-uradni-list-rs/vsebina/2018-01-3867/" \l "KONČNI DOLOČBI)**

**4. člen**

**(začetek uporabe)**

Črtanje 2. člena Aneksa h kolektivni pogodbi za negospodarske dejavnosti (Uradni list RS,   
št. 34/93) (Uradni list RS, št. 12/94) se začne uporabljati pri obračunu plače za mesec maj 2021.

**5. člen**

**[(začetek veljavnosti)](https://www.uradni-list.si/glasilo-uradni-list-rs/vsebina/2018-01-3867/" \l "(veljavnost))**

Ta aneks začne veljati naslednji dan po objavi v Uradnem listu Republike Slovenije.

**III. Obrazložitev Aneksa h Kolektivni pogodbi za negospodarske dejavnosti v Republiki Sloveniji**

**K 1. členu**

Člen določa predmet urejanja. Z aneksom se v javnem sektorju spreminja izplačilni dan plač in nadomestil plač.

**K 2. členu:**

Člen določa črtanje 2. člena Aneksa h kolektivni pogodbi za negospodarske dejavnosti (Uradni list RS, št. 34/93), objavljen v Uradnem listu Republike Slovenije št. 12/1994 z dne 4. 3. 1994, ki je opredeljeval dogovor, da se izplačilni dan v dejavnostih, kjer se plače izplačujejo zadnji dan v mesecu za tekoči mesec, zamakne vsak drugi mesec za en dan.

Tako še vedno glede izplačilnega dne velja določba 36. člena Kolektivne pogodbe za negospodarske dejavnosti (Uradni list Republike Slovenije št. 18/1991 z dne 11. 10. 1991, z nadaljnjimi spremembami in dopolnitvami), ki določa, da se plače in nadomestila plač izplačujejo najmanj enkrat mesečno, in sicer najpozneje do 15. dne v mesecu za pretekli mesec.

**K 3. členu:**

Člen določa izplačilni dan regresa za letni dopust za leto 2021, ki se zaradi lažje premostitve obdobja od izplačila plače za mesec april 2021, ki je določen za dne 5. maja 2021, in izplačila plače za mesec maj 2021, predvidoma dne 15. junija 2021, izplača 4. junija 2021, ki je s sklepom Vlade Republike Slovenije št. 410-250/2020/4 z dne 3. 12. 2020 določen kot izplačilni dan, upoštevajoč dejstvo, da 5. junij 2021 pride na soboto.

**K 4. členu:**

Člen določa začetek uporabe aneksa oziroma črtanja 2. člena Aneksa h kolektivni pogodbi za negospodarske dejavnosti (Uradni list RS, št. 34/93) (Uradni list RS, št. 12/94), ki se zaradi lažjega prehoda na nov sistem začne uporabljati pri obračunu plače za mesec maj 2021.

**K 5. členu:**

Člen določa začetek veljavnosti aneksa, in sicer začne aneks veljati naslednji dan po objavi v Uradnem listu Republike Slovenije.

Dr. Božo Predalič

generalni sekretar